**Informatīvais ziņojums**

**“Par 2014.gada 20. un 21.oktobra Eiropas Savienības Sporta ministru neformālajā sanāksmē izskatāmajiem jautājumiem”**

2014.gada 20. un 21.oktobrī Romā (Itālija) notiks Itālijas prezidentūras (turpmāk – Prezidentūra) organizēta Eiropas Savienības Sporta ministru neformālā sanāksmē (turpmāk – sanāksme).

Sanāksmes pirmajā dienā Prezidentūra sporta ministru debatei ir izvirzījusi jautājumu par sportu nozīmi iekļaujošas sabiedrības veidošanā, liekot akcentu uz imigrantiem, nelabvēlīgām sabiedrības grupām un pilsētu attāliem rajoniem. Sanāksmes otrā dienā Prezidentūra sporta ministru debatei ir izvirzījusi jautājumu par godīgu spēli attiecībā uz finanšu līdzekļu plūsmu un regulējumu profesionālajos sporta klubos.

**I.** **Sporta nozīme iekļaujošas sabiedrības veidošanā**

Sociālās atstumtība un ar to saistītie jautājumi ir nozīmīga problēma un izaicinājums lielā daļā Eiropas Savienības (turpmāk – ES) dalībvalstu. Saskaņā ar statistiku[[1]](#footnote-1), 2012.gadā 123 milj. Eiropas iedzīvotāju bija pakļauti sociālās atstumtības riskam. Kā galvenie cēloņi tiek minēti nabadzība, piederība etniskai minoritātei, dzīves apstākļi pamestās apkaimēs, veselības problēmas un piederība cilvēku grupai ar invaliditāti. Ņemot vērā sporta sociālo dimensiju, ir atzīts, ka sports un ar tām saistītas aktivitātes var būt nozīmīgs instruments sociālās atstumtības mazināšanai. Kā vienu no piedāvātajiem risinājuma variantiem ES dalībvalstu līmenī, kurā tiek izcelta sporta nozīme, var minēt ES Padomes 2010.gadā pieņemtos ES Padomes secinājumus par sporta lomu kā avotu un dzinuli sociālajai iekļaušanai[[2]](#footnote-2). Prezidentūra kā galvenās grupas sociālai atstumtībai tomēr izceļ imigrantus (migrantus), cilvēkus ar invaliditāti un pamestas teritorijas kā dzīvesvietu. Papildus tiek uzsvērts, ka visjūtīgākā grupa, kas pakļauta sociālās atstumtības riskam, ir jaunieši. IT PRES uzsver sporta daudzpusīgo raksturu (kustības prieks, stiprina veselību, prieks par sasniegumiem, vieno dažādas sabiedrības grupas), kas var risināt daudzas sociālas problēmas. Tāpat sports rada vērtības un iemāca cienīt citus (pretinieku).

Ministru debatēm Prezidentūra ir sagatavojusi šādus jautājumus:

1. Ar ko sports ir tāds, kas to padara par spēcīgu līdzekli cilvēku saliedēšanā?
2. Vai jūs varat izcelt kādu konkrētu projektu, kas ir īstenots jūsu valstī, kas uzskatāmi parāda atšķirību, ka sports var dot (ieguldījumu) sociāli atstumtām grupām? Ko var mācīties no šiem veiksmes stāstiem?
3. Kā mēs ES līmenī varam dalīties pieredzē, lai palielinātu sportu kā sociālās iekļaušanas instrumenta efektivitāti?

**Latvijas Republikas pozīcija**

Latvija piekrīt, ka sociālā atstumtība ir nozīmīga problēma ES kopumā un katrai dalībvalstij atsevišķi. Tāpat Latvija atbalsta viedokli, ka sports var būt efektīvs līdzeklis sociālās atstumtības mazināšanai vai izskaušanai. Attiecībā uz sportu kā instrumentu sociālās atstumtības mazināšanai ir norādāma Latvijas pieredze starpinstitūciju sadarbībā sporta politikas īstenošanā – valsts budžeta atbalsts Latvijas Paralimpiskajai komitejai un paraolimpiskajā sportā atzīto sporta federāciju darbībai, Labklājības ministrijas īstenotās programmas sociālās atstumtības mazināšanai, kā arī sporta federāciju īstenotie pasākumi visām iedzīvotāju grupām. Tāpat Latvija ir īstenojusi projektus, kas veicina sporta infrastruktūras pieejamību sociāla riska grupām. Latvija uzskata, ka ES līmenī, lai nodrošinātu dalībvalstu pieredzes apmaiņu, būtiski ir turpināt īstenot ES Sporta darba plānu 2014 – 2017.gadam, kas uzsver sporta īpašo raksturu t.sk. veicinot sociālo iekļaušanu, kā arī ES finanšu instrumentu efektīva izmantošana pārrobežas projektos, kas ir vērsti uz sociālo iekļaušanu.

**II. Godīga finanšu spēle**

Godīga spēle tiek uzskatīta par sporta ētikas pamatprincipu, neatkarīgi no tā, vai sports ir profesionālā vai amatieru līmenī. Tāpat godīgas spēles princips ir skatāms plašāk kā tikai konkrētas spēles noteikumu ievērošana – krāpšana, dopinga lietošana, vardarbība sportā, dzimumu līdztiesības neievērošana u.c. Godīgums un atklātība ir noteikts ES Darbības līgumā kā vadmotīvs, attīstot ES dimensiju sportā.

Profesionālie sporta klubi rada zināmu ekonomisko aktivitāti, tāpēc Eiropas Komisija aicina sporta klubus godīgas spēles principu šajā aspektā ievērot arī sacensību laikā, piemēram, licencēšanas sistēmā. Par godīgas spēles finanšu aspektu kopš 2009.gada iestājas arī UEFA – Eiropas Futbola federāciju savienība, tā stiprinot normas, kas ir noteiktas Eiropas Sporta ētikas kodeksā. Godīga finanšu spēle tika ieviesta, lai novērstu profesionālo futbola klubu *dzīvošanu pāri saviem līdzekļiem*, jeb tā saucamo “finanšu dopingu”. Tas grauj futbola spēli un nav ilgtspējīgi. Godīga finanšu spēle pamatā nozīmē, ka klubi tērē tik daudz, cik atļauj to ienākumi. Kopš 2011. gada šī principa ievērošanu monitorē UEFA.

Prezidentūra uzsver, ka tikai sistemātiska ES tiesību aktu analīze ļaus pilnībā saprast situācijas sarežģītību. Godīgas finanšu spēles principam atbalstu ir izteikusi Eiropas Komisija savā dokumentā “Eiropas dimensijas attīstība sportā”[[3]](#footnote-3), aicinot īstenot pasākumus labai pārvaldībai sportā, finanšu stabilitātei sportā, it sevišķi futbolā.

Ministru debatēm Prezidentūra ir sagatavojusi šādus jautājumus:

1. Vai jūs piekrītat viedoklim, ka starp sporta klubu finanšu stabilitāte un vajadzība pēc godīgām sporta sacensībām ir profesionālā sporta būtiski ilgtermiņa elementi?
2. Vai UEFA iniciatīva par finanšu regulējumu futbola klubiem (godīga finanšu spēle) ir pareizā pieeja, lai nodrošinātu šādu ilgtspējību? Vai šāds modelis var tikt piemērots citiem sporta veidiem?
3. Vai ir nepieciešams īstenot pasākumus ES līmenī, lai garantētu iniciatīvu juridisko paļāvību kā godīga finanšu spēle?

**Latvijas Republikas pozīcija**

Latvija piekrīt, ka godīgas spēles principam ir jābūt kā caurviju elementam visā sportā neatkarīgi no sporta veida. Sporta klubu darbība ar finanšu līdzekļiem, kuri pārsniedz kluba iespējas, neveicina godīgumu sportā, grauj sacensību būtību un nav priekšnoteikums sporta klubu finanšu ilgtspējai. Tāpat Latvija izsaka atzinību iniciatīvai, ka starptautiskā sporta federācija (UEFA) ievieš darbības principus, kas sakārto sporta veidā esošās klubu sacensības un stiprina finanšu disciplīnu. Būtisks priekšnoteikums ir sporta klubu atklātība un sadarbība ar vadošo sporta federāciju.

**Latvijas delegācija:**

Delegācijas vadītājs: **Andis Geižāns**, Izglītības un zinātnes ministrijas parlamentārais sekretārs.

Izglītības un zinātnes ministre I.Druviete

17.10.2014. 16:22

855

K.Randohs

67047982, kaspars.randohs@izm.gov.lv

1. Eurostat (2013), European social statistics. 2013 Edition. [↑](#footnote-ref-1)
2. OJ C 326, 3.12.2010, p.5 [↑](#footnote-ref-2)
3. COM 2011 (12). [↑](#footnote-ref-3)